ຂປລ. ກອງປະຊຸມສຸດຍອດຈີນ-ອາຊຽນ ຄັ້ງທີ 9 ວ່າດ້ວຍການຮ່ວມມື ທາງດ້ານການເງິນ ແລະ ການພັດທະນາ ໄດ້ຈັດຂຶ້ນ ໃນວັນທີ 13 ກັນຍາ 2017 ທີ່ ນະຄອນໜານໜິງ ແຂວງກວາງຊີ ສປ ຈີນ, ໂດຍມີບັນດາກອງເລຂາຄະນະກຳມະການອາຊຽນ, ຜູ້ຕາງໜ້າຈາກທະນາຄານ 10 ປະເທດອາຊຽນ ແລະ ສປ ຈີນ ໃນນັ້ນ, ຕາງໜ້າຝ່າຍລາວ ນຳໂດຍ ທ່ານ ນະ ຈັນຕະລິວົງ ຜູ້ຊ່ວຍຜູ້ວ່າການທະນະຄານແຫ່ງ ສປປ ລາວ ເຂົ້າຮ່ວມ.
ກອງປະຊຸມຄັ້ງນີ້, ບັນດາຜູ້ຕາງໜ້າຈາກທະນາຄານ ຈາກ 10 ປະເທດອາຊຽນ ໄດ້ຜັດປ່ຽນກັນຂຶ້ນລາຍງານສະພາບການຈັດຕັ້ງປະຕິບັດ ວຽກງານການທະນາຄານຂອງຕົນ, ໂດຍສະເພາະເນັ້ນໃສ່ວຽກງານການຮ່ວມມື ດ້ານການເງິນ-ການພັດທະນາ ແລະ ອື່ນໆ. ທັງນີ້, ແນໃສ່ຊຸກຍູ້ສົ່ງເສີມວຽກງານການຮ່ວມມື ລະຫວ່າງທະນາຄານ 10 ປະເທດອາຊຽນ ແລະ ສປ ຈີນ ໃຫ້ໄດ້ຮັບການພັດທະນາຫລາຍຂຶ້ນ.
ໂອກາດດັ່ງກ່າວ, ທ່ານ ນະ ຈັນຕະລິວົງ ໄດ້ໃຫ້ຮູ້ວ່າ: ໃນການຈັດຕັ້ງປະຕິບັດວ່າດ້ວຍການຮ່ວມມືທາງດ້ານການເງິນ ແລະ ການພັດທະນາເສດຖະກິດ, ໂດຍສະເພາະແມ່ນການສົ່ງເສີມແຜນງານ ໜຶ່ງແລວທາງໜຶ່ງເສັ້ນທາງ ທະນາຄານ ສປປ ລາວ ໄດ້ມີການປະກອບສ່ວນຢ່າງຂະຫຍັນຂັນແຂງ ເຂົ້າໃນການພັດທະນາຕາມນະໂຍບາຍຂອງປະທານ ສີ ຈີນພິງ ກໍຄື ໜຶ່ງແລວທາງໜຶ່ງເສັ້ນທາງ ເພື່ອເຊື່ອມຈອດລະຫວ່າງຈີນ-ອາຊຽນ. ສຳລັບການຈັດຕັ້ງປະຕິບັດ ປັດຈຸບັນ ຢູ່ ສປປ ລາວ ໄດ້ມີທະນາຄານຫລາຍແຫ່ງ, ໃນນັ້ນມີທະນາຄານ ລາວ-ຈີນ, ທະນາຄານແຫ່ງ ສປ ຈີນ ແລະ ທະນາຄານ ICBC ໄດ້ຈັດຕັ້ງປະຕິບັດໂຄງການດັ່ງກ່າວ ຢ່າງຂະຫຍັນຂັນແຂງ.
ຂ່າວ: ທະນູທອງ
ເນື້ອໃນ: ຂປລ